AQShning Qozog‘istondagi elchisi Jorj Krol ikki davlat o‘rtasida diplomatik aloqalar o‘rnatilishining 25 yilligi munosabati bilan bergan brifingida bir yillik faoliyati davomida kech qolishni odat qilganini tan oldi. “Men haqiqiy qozoqman, - dedi u. – Kech qolish juda yaxshi narsa, men bu an’anani o‘rgandim. Menga bu yoqadi, negaki erkin xalqning ko‘nikmasidir”. Shuningdek, u Ostonadagi elchixona binosi markaziy maydonchasida o‘rnatilgan o‘tov ichida mehmon kutishini aytib o‘tdi. “Bu Qozog‘iston tarixi... O‘tovning amaliy ustunligi ham bor – o‘tov tadbirlar o‘tkazish uchun ko‘p joy beradi, va barcha diplomat do‘stlarim menga hasad qiladi. Men bu o‘tovdan juda faxrlanaman”, - uning so‘zlarini keltiradi “Ekspress-K” nashri. Shuningdek, Jorj Krol qozoqcha gapirishni o‘rganganini ta’kidladi va “Jaңa jylyңyzben!” deb jurnalistlarni Yangi yil, ya’ni Navro‘z bilan qutladi. Eslatib o‘tamiz, Jorj Krol 2011-2014 yillarda AQShning O‘zbekistondagi elchisi bo‘lgan.